USKOK je, doznajemo, na putu proširenja istrage protiv županice Marine Lovrić Merzel.

Istražitelji su posljednjih nekoliko dana ponovo bili u zgradi Županije, a povod su ugovori koji su od 2006. do 2013. godine sklapani s istaknutim članovima županičine vladajuće koalicije te vijećnicima u Županijskoj skupštini. USKOK sumnja da je dio tih ugovora fiktivan, tj. da nisu odrađeni.

O ovim ugovorima oporba je govorila još krajem 2009. godine kada su u javnost izašli podaci o desecima tisuća kuna koje od županije dobivaju pojedini lokalni političari. Tada je sadašnji HDZ-ov saborski zastupnik Ivan Šantek upozorio na ugovore koje je županija sklopila s dva vijećnika – Stjepanom Karapetrićem iz HSU i dr. Hašimom Smlatićem iz SDA.

Prvi je, kao umirovljenik, u šest mjeseci 2009. dobio 31.034 kune za "pružanje konzultantskih usluga u svrhu izrade stručne analize kredita u kojima sudjeluje županija", a drugi 27.586 kuna "za obavljanje poslova vezanih uz sustav zdravstvene zaštite i kriterija i mjerila za financiranje udruga iz područja zdravstva na području SMŽ".

Za tri mjeseca, temeljem ugovora o djelu za konzultantske usluge radi izrade dokumenata u području civilne zaštite, zaštite na radu i zaštite od požara, tadašnji potpredsjednik Demokratske stranke umirovljenika, koalicijskog partnera SDP-a u Županiji, dobio je 29.741 kunu.

– Imam informaciju da su svi ugovori o djelu bez sadržaja i da nema nikakvih elemenata na temelju kojih su isplaćivane naknade – rekao je tada Šantek.

Pod istragom su i stariji ugovori koji se tiču nekih članova SDP-a, uključujući i sadašnjeg pročelnika u županiji i člana predsjedništva županijskog SDP-a Josipa Takača.